Odločba Komisije

z dne 17. marca 2004

o nekaterih ukrepih zaščite glede registriranih konjev iz Južne Afrike

(notificirano pod dokumentarno številko K(2004) 808)

(Besedilo velja za EGP)

(2004/262/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/496/EGS z dne 15. julija 1991 o načelih za organizacijo veterinarskih pregledov živali pri vstopu v Skupnost iz tretjih držav in o spremembi direktiv 89/662/EGS, 90/425/EGS ter 90/675/EGS [1], in zlasti člena 18(1) Direktive,

ob upoštevanju naslednjega:

(1) Direktiva Sveta 90/426/EGS z dne 26. junija 1990 o pogojih v zvezi z zdravstvenim varstvom živali, ki urejajo premike in uvoz kopitarjev iz tretjih držav [2], določa ukrepe v zvezi s konjsko kugo.

(2) Pogoji v zvezi z zdravstvenim varstvom živali za začasni uvoz in uvoz v Skupnost registriranih konjev iz nekaterih delov Južne Afrike so bili uvedeni z Odločbo Skupnosti 97/10/ES [3].

(3) Izbruh konjske kuge je bil prijavljen pri konjih, ki so bivali na ogroženem območju konjske kuge v provinci Zahodna Kaplandija in približno 40 km od območja prostega konjske kuge, določenega skladno z Odločbo 97/10/ES, ki je edino območje v Južni Afriki, od koder se konji lahko izvažajo v druge države.

(4) Pristojne veterinarske oblasti iz Južne Afrike so sprejele ukrepe, potrebne za nadzor te bolezni, vključno s cepljenjem za bolezen dovzetnih živali, v polmeru 20 km okoli območja izbruha bolezni.

(5) Prisotnost te bolezni na ogroženem območju v Zahodni Kaplandiji lahko pomeni resno nevarnost za kopitarje v Skupnosti; ker nadalje uvedba cepljenja na področju v neposredni bližini območja prostega bolezni preprečuje nadaljnjo regionalizacijo v skladu z zakonodajo skupnosti ter mednarodno sprejetimi zdravstvenimi standardi.

(6) Čeprav so oblasti začasno preklicale uvoz registriranih konjev iz območja prostega bolezni v države članice, je treba na ravni Skupnosti sprejeti ukrepe zaščite glede začasnega uvoza, tranzita in uvoza registriranih konjev iz Južne Afrike.

(7) Treba je začasno ustaviti začasen uvoz, trajni uvoz in tranzit registriranih konjev iz Južne Afrike. Vendar je treba oceniti razmere glede na podatke, ki jih posredujejo pristojne oblasti in na učinek ukrepov, sprejetih za nadzor bolezni.

(8) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Države članice prepovedo začasen uvoz, tranzit in uvoz registriranih konjev s poreklom iz Južne Afrike.

Člen 2

Zaradi uskladitve s to odločbo države članice spremenijo predpise, ki jih uporabljajo za začasen uvoz, uvoz in tranzit registriranih konjev iz Južne Afrike. O tem obvestijo Komisijo.

Člen 3

Ta odločba je naslovljena na države članice.

V Bruslju, 17. marca 2004

Za Komisijo

David Byrne

Član Komisije

[1] UL L 268, 24.9.1991, str. 56. Direktiva, kakor je bila spremenjena z Direktivo 96/43/ES (UL L 162, 1.7.1996, str. 1).

[2] UL L 224, 18.8.1990, str. 42. Direktiva, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

[3] UL L 3, 7.1.1997, str. 9. Odločba, kakor je bila nazadnje spremenjena z Odločbo 2004/117/ES (UL L 36, 7.2.2004, str. 36).

--------------------------------------------------